राजस्थान सरकार ने किए 43 IPS, 23 वन सेवा अधिकारी और चार IAS अधिकारियों के तबादले  
जयपुर मेट्रो के निदेशक सुबीर कुमार को राज्यपाल का सचिव बनाया गया
निर्मला मीणा को बनाया गया इंदिरा गांधी पंचायती राज संस्थान का निदेशक
अंशदीप को बाड़मेर का जिला कलेक्टर एवं जिला मजिस्ट्रेट बनाया गया
राजस्थान सरकार ने मंगलवार को भारतीय पुलिस सेवा के 43 अधिकारियों, भारतीय वन सेवा के 23 अधिकारियों और चार भारतीय प्रशासनिक सेवा के अधिकारियों के तबादले/पदस्थापन आदेश जारी किए. कार्मिक विभाग की ओर से जारी आईएएस की तबादला/पदस्थापन के आदेशानुसार जयपुर मेट्रो रेल कॉरपोरेशन लिमिटेड के प्रबंध निदेशक सुबीर कुमार को राज्यपाल का सचिव बनाया गया है. पदस्थापना की प्रतीक्षा कर रही निर्मला मीणा को इंदिरा गांधी पंचायती राज संस्थान का निदेशक बनाया गया है. वहीं हिमांशु गुप्ता को अतिरिक्त निदेशक एचसीएम रीपा के पद पर तैनाती दी गई है. इसी तरह अंशदीप को बाड़मेर का जिला कलेक्टर एवं जिला मजिस्ट्रेट बनाया गया है.
इसके अलावा विभाग ने भारतीय पुलिस सेवा के 10 अतिरिक्त महानिदेशक स्तर के अधिकारियों, दो महानिरीक्षक स्तर के अधिकारियों और चार उपमहानिरीक्षक स्तर के अधिकारियों सहित 43 आईपीएस अधिकारियों के तबादले/पदस्थापन के आदेश जारी किए हैं. आदेशानुसार उत्कल रंजन साहू को अतिरिक्त महानिदेशक पुलिस, आयोजना, आधुनिकीकरण और कल्याण, के. नरसिम्हा राव को अतिरिक्त महानिदेशक पुलिस, पुनर्गठन एवं नियम, राजस्थान पुलिस मुख्यालय, भूपेन्द्र कुमार दक को अतिरिक्त महानिदेशक पुलिस मुख्यालय, नीना सिंह को अतिरिक्त महानिदेशक पुलिस, जन अभियोग एवं कम्युनिटी पुलिसिंग, जंगा श्रीनिवास राव को अतिरिक्त पुलिस महानिदेशक पुलिस, आर्म्ड बटालियन एवं राज्य आपदा राहत बल, डॉ रवि प्रकाश मेहरडा को अतिरिक्त महानिदेशक पुलिस सिविल राईटस एवं एन्टी ह्यूमन ट्रैफिकिंग, संजय अग्रवाल को अतिरिक्त पुलिस महानिदेशक रेलवेज, सुनील दत्त को अतिरिक्त पुलिस महानिदेशक तकनीकी सेवाएं 'टेलिकम्यूनिकेशन एवं टेक्निकल एवं एससीआरबी', अमृत कलश को अतिरिक्त महानिदेशक पुलिस गृह रक्षा, और मालिनी अग्रवाल को अतिरिक्त महानिदेशक पुलिस जेल के पद पर लगाया गया है.
इसी तरह सुष्मित विश्वास को महानिरीक्षक पुलिस, आर्म्ड बटालियन, बिपिन कुमार पाण्डेय को महानिरीक्षक पुलिस, राज्य आपदा राहत बल के पद पर लगाया गया है. वहीं डॉ रवि को पुलिस अधीक्षक बारां, विकास शर्मा को पुलिस अधीक्षक सीआईडी 'क्राइम ब्रांच' राठौड विनीत कुमार त्रिकमलाल को पुलिस अधीक्षक एटीएस, मनीष अग्रवाल को पुलिस अधीक्षक जीआरपी अजमेर, मामन सिंह यादव को पुलिस अधीक्षक जयपुर विकास प्राधिकरण, राशि डोगरा डुडी को पुलिस अधीक्षक हनुमानगढ और शरद चौधरी को पुलिस अधीक्षक बाडमेर के पद पर तैनात किया गया है. विभाग की ओर से जारी 23 भारतीय वन सेवा के अधिकारियों की सूची में समीर कुमार दुबे को अतिरिक्त प्रधान मुख्य वन संरक्षक श्रम एवं विधि, स्नेह कुमार जैन को अतिरिक्त प्रधान मुख्य वन संरक्षक 'मुख्यालय', शिखा मेहरा को अतिरिक्त प्रधान मुख्य वन संरक्षक विकास और बी प्रवीण को मुख्य वन संरक्षक उदयपुर के पद पर लगाया गया है.